Batho bao go boletšwego ka bona sehlogong se ba hlatsela gore bohlale bjo bo hwetšwago ka Beibeleng ruri bo a šoma, e lego seo se bolelago gore e na le matla a go phekgola le mekgwa e fošagetšego e ‘tsemilego’ ge e ba re e dumelela. (2 Bakorinthe 10:4) Ge Diema 3:17, 18 e bolela ka bohlale bjoo e re: “Ditsela tša bjona ke ditsela tše dibotse gomme mebila ya bjona ka moka ke ya khutšo. Ke sehlare sa bophelo go bao ba bo swerego gomme bao ba bo kgomarelago ba tla tšewa e le bao ba thabilego.” 18 Lefelo la rena la borapedi. Lerato la rena la go rata Jehofa le re tutueletša go hlompha Holo ya rena ya Mmušo, e lego lefelo la borapedi bja therešo lefelong la gabo rena. Ge batho bao ba sa tšwago go kopanela ba etla holong yeo, re nyaka gore ba kgahlwe ke mafelo a borapedi ao re kopanelago go ona. E le gore holo e dule e bogega le go kgahliša, go nyakega gore e hlokomelwe le go hlwekišwa ka mehla. Re hlompha Holo ya rena ya Mmušo ka go dira sohle seo re ka se kgonago gore e be boemong bjo bobotse. Ke tokelo go diriša nako ya rena ka go rata go thuša nakong ya go hlwekiša, “go lokiša le go tsošološa” mafelo a rena a borapedi. (2 Dikoronika 34:10) Melao ya motheo e swanago e šoma le ge re kopana Holong ya Kopano goba lefelong le lengwe leo le dirišetšwago dikopano tše dinyenyane goba tše dikgolo.